**היחידה לשיתוף פעולה (יחשת"פ 5620)** היא יחידה בחיל האוויר הישראלי האחראית על שיתוף הפעולה בין חיל האוויר וזרוע היבשה ועל סיוע לתמרון. בראש היחידה עומד קצין בדרגת אלוף-משנה. היחידה כפופה ללהק השתתפות ומסוקים והיא חלק מהמטה המבצעי של חיל האוויר.

היחידה מאיישת אנשי צוות אוויר כקציני קישור בכל מפקדות היבשה ותאי השליטה המפעילים את כוחות חיל-האוויר במרחב שבו מתבצע התמרון הקרקעי. אלה משלבים את השתתפות חיל האוויר בנוהלי הקרב המשולב החל בהערכת המצב ועד לביצוע בפועל של מהלכי הלחימה.

היסטוריה
--------

היחידה החלה דרכה בשנת 1974 בעקבות מלחמת יום הכיפורים כ"יחידת חפ"קים 5620" (יחידת חדרי פיקוד), אשר הייתה אחראית על נציגות חיל האוויר במפקדות עוצבות השדה. בהמשך, אורגנה מחדש כיחידת המשל"קים (מוצבי שליטה קדמיים). בנוסף, הוקמה בחיל האוויר, בשנת 1975, יחידת **תלס"ם 515** (תובלה סער מסוקים), אשר שימשה כמפקדה מקצועית לתחום הטסת כוחות. באפריל 1984, לאחר מלחמת שלום הגליל וכתוצאה מהפקת הלקחים ממנה, אוחדו שתי היחידות במסגרת "היחידה לשיתוף פעולה" (יחשת"פ).

בתקופה שבין מלחמת לבנון הראשונה ועד היציאה מרצועת הביטחון היו אחראים אנשי היחידה על ההפעלה השוטפת של מטוסי חיל-האוויר באזור הצפון. מתוך חמ"ל אוויר בעוצבת הגליל הם תיאמו את כל הקשור לפעילות המסוקים והמטוסים בגזרה הצפונית.

היחידה לקחה חלק פעיל במבצעים דין וחשבון וענבי זעם בלבנון, במבצע חומת מגן ביו"ש, במלחמת לבנון השנייה ובמבצע עופרת יצוקה.

סמלי היחידות ההיסטוריות
-----------------------


|  |
| --- |
| * יחידת תלס"ם 515(עוצב על ידי רס"ן במיל' אריה מוסקוביץ בהשראת האנטנה הגדולה שהזדקרה מגג מסוק הסייפן, שהיה בשימוש היחידה והקנתה לו דמיון לחד קרן )**יחידת תלס"ם 515**(עוצב על ידי רס"ן במיל' אריה מוסקוביץ בהשראת האנטנה הגדולה שהזדקרה מגג מסוק הסייפן, שהיה בשימוש היחידה והקנתה לו דמיון לחד קרן )
* יחידת המשל"קים 5620שפעלה בין 1974 ל-1984**יחידת המשל"קים 5620**שפעלה בין 1974 ל-1984
 |

ארגון
-----

### צוותים

ביחידה שישה צוותים: מכלולי שדה צפון, מכלולי שדה דרום, משל״קים, אימונים, מרכז הדרכה לשת״פ וצוות מבצעים ומודיעין. על כל אחד מהם מפקד קצין בדרגת סגן־אלוף.

### קציני הקישור

סיכת כנפיים של קצין אוויר סופ"ה
#### קצין תיאום אווירי (קת"א)

ברמת האוגדה, הקישור מתבצע באמצעות **"מכלול אוויר"**. בראש המכלול עומד **"קצין תיאום אווירי" (קת"א)**. תפקידו לייעץ למפקד האוגדה על השימוש הטוב ביותר בכוח האווירי. הוא אחראי לתאם את התמיכה בכוחות המתמרנים באמצעות סיוע אוויר קרוב, מסוקי קרב. כלי טיס מאוישים מרחוק, ופינוי פצועים.

#### קצין סיוע אווירי (קס"א)

בחטיבות המתמרנות מוצבים **קציני סיוע אווירי (קס"א)**. תפקידם לנהל את הסיוע האווירי בהתאם לצורכי החטיבה. הם לוקחים חלק פעיל בניהול הקרב תוך ניתוח ואימות הדרישות והצרכים של הכוחות המתמרנים בשטח, בדיקתם מול גורמי המודיעין הרלוונטיים, עיבודם לשפת חיל-האוויר והעברתם לתאי השליטה של היחשת"פ. שם מכניסים את המטרות למערכת ונקודת הציון הסופית מגיעה לטייסי הקרב באוויר.

#### קציני אוויר סופ"ה (קא"ס)

בנוסף פועלים קציני אוויר במסגרת צוותי **"סופ"ה"** (סיוע ותקיפה), צוותי לוחמים ייעודיים המשותפים לזרוע היבשה ולחיל האוויר. הם כוללים חמישה לוחמים: קצין אוויר סופ"ה (קא"ס), קצין שיתוף ארטילרי (קש"א) ושלושה לוחמים בעלי הכשרת מש"ק תקיפה. תפקידם לאתר ולמפות מטרות, ולתאם ולכוון אש ארטילרית, ירי טילים וכלי טיס תוקפים. ההכוונה מתבצעת באופן ישיר, באמצעים טכנולוגיים ובאמצעות מערכות שליטה ובקרה משותפות ליבשה ולאוויר. הצוות אחראי על תכנון והפעלת האש בקרב ועל הקשר בין הכוחות המתמרנים לכוחות סיוע האש. הצוות עתיד להשתלב בכל גדוד מתמרן בצה"ל, ויהיה מוכשר להפעלת כלל יכולות האש במרחב האוגדתי מהיבשה והאוויר.

מפקדי היחידה
------------

בין מפקדי היחידה: אל״מ זאב לירון (יחידת התלס״ם), תא״ל שאול שפי (יחידת התלס״ם), תא״ל רון חולדאי (יחידת המשל"ק), תא״ל נחמיה דגן (1984-1985), תא״ל מנחם שרון (1985-1987), תא״ל פסח דן (1987-1989), תא״ל ישראל קריגר (1989-1991), תא״ל אסף אגמון (1991-1993), אלוף גיל רגב (1993-1996), תא״ל יצחק ברנדט (1996-1997), תא״ל שלמה שש (1997-2000), תא״ל רז גור-אריה (2000-2001), תא״ל תמיר ספרא (2001-2003), תא״ל דניאל שלייפר (2003-2006), תא״ל יעקב שהרבני (2006-2007), תא״ל דור גולן (2007-2010), תא״ל ירון רוזן (2010-2013), אל״מ אביעד דגן (2013-2014), אל״מ אורן אבן (2014-2017), אל״מ דרור אלטמן (2017-2019), אל״מ ליעד זק (2019-2022), אל״מ י׳ (2022-2024)

ראו גם
------

* מערך הקישור (חיל התותחנים)
* בקרה אווירית קדמית
* חוליית בקרת אוויר טקטית

לקריאה נוספת
------------

* **מגביהים עוף: חיל האוויר - אתגרים ומשימות**, סדרת אוניברסיטה משודרת, בהוצאת משרד הביטחון – ההוצאה לאור, 2011, פרק ה-יעקב שהרבני, "שיתוף הפעולה בין חיל האוויר לכוחות היבשה - האתגרים והמענה", עמ' 60-51.
* הדרך צפונה – מבצע "ליטני", עמ' 89, המחלקה להיסטוריה בצה"ל, בעז זלמנוביץ, דצמ' 2022, באתר צה"ל.

קישורים חיצוניים
----------------

* היחידה לשיתוף פעולה, באתר חיל האוויר הישראלי.
* מג"ד: "כאן קודקוד", בטאון חיל האוויר, גיליון 136, דצמבר 2000.
* טעימה של אבק, בטאון חיל-האוויר, אוגוסט 2010.
* קרב משולב, בטאון חיל-האוויר, אוקטובר 2017.

הערות שוליים
------------

1. ↑  היחידה לשיתוף פעולה, באתר חיל האוויר
2. ↑  הדרך צפונה – מבצע "ליטני", עמ' 89, המחלקה להיסטוריה בצה"ל, בעז זלמנוביץ, דצמ' 2022, באתר דובר צה"ל
3. ↑  קליה בן עמרם ונעה כפרי, ‏סיפורי סמלים, באתר חיל האוויר הישראלי, פברואר 2008
4. ↑  miklo, הכירו את היחידה לשיתוף פעולה (יחשת*פ) שתפקידה לשמור על קשר רציף בין שלוש הזרועות של צה*ל, באתר Rotter, ‏2 באפריל 2012
5. ↑  שי לוי, ‏צוות סופ"ה הראשון בצה"ל הפך למבצעי: "בשורה דרמטית", באתר ‏מאקו‏, 2 במרץ 2021
6. ↑  תומר מאיר, צוות יבשה אוויר, ‏27 באפריל 2015